कांग्रेस की वंदना वामनकर ने दर्ज की एकतरफा जीत
नगर पालिका क्षेत्र के वार्ड 22 में पार्षद पद के लिए हुए उपचुनाव में कांग्रेस की वंदना वामनकर ने एकतरफा जीत दर्ज की है। उन्होंने भाजपा की प्रत्याशी रीना डेहरिया को 323 वोटों के बड़े अंतर से शिकस्त दी है। जीत के बाद कांग्रेसियों ने जोरदार जुलूस निकाला। पाटाखेड़ा के प्राइमरी स्कूल में सुबह 9 बजे शुरू हुई मतगणना के परिणाम पंद्रह मिनट में ही आ गए। कांग्रेसियों ने वार्ड में दिन भर जश्न मनाया।
सुभाषचंद्र बोस वार्ड 22 में 22 दिसंबर को उपचुनाव के लिए वोटिंग हुई थी। नियत कार्यक्रम के अनुसार शनिवार 26 दिसंबर को चुनाव की मतगणना होनी थी। वोटिंग मशीन से मतगणना होने के कारण समयानुसार काम शुरू हुआ। रिटर्निंग आफिसर एसडीएम एमएल विजयवर्गीय, सहायक रिटर्निंग आफिसर दिनेश सोनारतिया ने सुबह मतगणना की कार्रवाई शुरू कराई। दोनों उम्मीदवार और उनके प्रतिनिधियों के सामने इलेक्ट्रॉनिक वोटिंग मशीन की सील खोली गई। इसके बाद वोटों की गिनती शुरू हुई। नोटा समेत 3 स्थानों पर वोट पड़े। चूंकि दो केंद्रों पर मतदान हुआ था। इसलिए मतगणना भी दो राउंड में हुई। पहले राउंड से ही कांग्रेस प्रत्याशी वंदना वासुदेव वामनकर बढ़त बनाए हुए थी। उन्हें 296 तो रीना डेहरिया को 171 वोट मिले। पहले राउंड में कांग्रेस ने 125 वोटों से बढ़त बना ली थी। दूसरे राउंड में कांग्रेस को 489 तो भाजपा को 291 वोट मिले। इस तरह कांग्रेस प्रत्याशी श्रीमती वामनकर ने 323 वोटों से चुनाव जीत लिया।
मतगणना की कार्रवाई पूरी होने के बाद तय समय सुबह 10 बजे रिटर्निंग ऑफिसर एमएल विजयवर्गीय ने उन्हें निर्वाचित पार्षद का प्रमाणपत्र सौंपा। मतगणना स्थल पर व्यापक संख्या में पुलिस बल तैनात किया गया था। एसडीओपी एसपी दुबे, टीआई विक्रम रजक और बल ने यहां बैरेकेटिंग कर नाकाबंदी की थी। सुबह 8.30 से 10.30 बजे के बीच मतगणना का सारा कार्यक्रम खत्म हो गया।
मंडल अध्यक्ष ने माना: भीतरघात के कारण हारी भाजपा
केंद्र से लेकर सारनी नपा तक सत्तारूढ़ भाजपा की वार्ड 22 में एकतरफा हार ने तमाम प्रश्न खड़े कर दिए। भाजपा के वर्तमान और पूर्व मंडल अध्यक्ष ने हार के लिए पार्टी में भीतरघात को जिम्मेदार ठहराया। दूसरे वार्ड का प्रत्याशी होना भी हार का एक कारण बनकर उभर रहा है। भाजपा के सारनी मंडल अध्यक्ष सुधा चंद्रा ने बताया पार्टी में मंडल चुनाव के बाद एकजुटता की कमी दिखाई दी। प्रारंभिक रूप से यही कारण सामने आ रहा है। उन्होंने कहा हार से सबक लेकर हर बिंदु पर चिंतन किया जाएगा। जनता का फैसला है। इसे वे स्वीकार कर वार्ड के विकास में सहयोग करेंगे। इस बीच पूर्व मंडल अध्यक्ष रंजीत सिंह ने कहा उपचुनाव के पहले संगठनात्मक चुनाव के कारण पदाधिकारी ज्यादा समय नहीं दे पाए। मंडल अध्यक्ष चुनाव होने के बाद कुछ पदाधिकारी, कार्यकर्ता संतुष्ट तो कुछ असंतुष्ट थे। इससे भी परिणाम प्रभावित हुए हैं। प्रत्याशी कमजोर होने के सवाल पर उन्होंने कहा दूसरे वार्ड का प्रत्याशी खड़ा करना भी भाजपा को महंगा पड़ा है।
44 वोट नोटा को मिले
मतदाताओं ने नोटा का भी उपयोग किया। निकाय चुनाव में पहली बार ईवीएम का उपयोग हुआ। दोनों केंद्रों पर 44 मतदाताओं ने नोटा का उपयोग किया। वार्ड में कुल मिलाकर 2177 मतदाता थे। इनमें से 1291 मतदाताओं ने वोटिंग की थी। केंद्र क्रमांक 1 में 13 और केंद्र क्रमांक 2 में 31 लोगों ने नोटा का उपयोग किया।
ऐसे मिले वोट
प्रत्याशी राउंड 1 राउंड 2 कुल
रीना(भाजपा) 171 291 462
वंदना(कांग्रेस) 296 489 785
नोटा 13 31 44
ऐसा हुआ मतदान
मतदाता कुल वोटिंग प्रतिशत
महिला 1021 622 60.92
पुरुष 1156 669 57.87
कुल 2177 1291 59.31
पहले राउंड में ही छलके आंसू रोते हुए निकली बाहर
भाजपा प्रत्याशी रीना डेहरिया पहले राउंड में बड़े अंतर से पीछे हो गई थी। इसके बाद उनकी आंखों से आंसू आ गए। मगर, जैसे ही दूसरा राउंड खत्म हुआ और परिणाम सामने आए तो डेहरिया और उनके पति स्ट्रांग रूम से बाहर निकल गए। यहां शीतला माता मंदिर में मत्था टेकने के बाद प्रत्याशी रीना डेहरिया फफककर रोने लगी। पति ने उन्हें संभाला, लेकिन वे रोते हुए भाजपा कार्यालय आ गई। हालांकि मतगणना स्थल पर डेहरिया और वंदना वामनकर एक ही बैंच पर बैठी थी। आपस में बातें भी कर रही थीं।
जीत के बाद मना जश्न, पटाखे फोड़कर बांटी मिठाई
नगर पालिका में भाजपा की परिषद है। इस बीच वार्ड 22 में कांग्रेस की जीत होना पार्टी के लिए बड़ी सफलता थी। कांग्रेस पार्टी ने ब्लाक अध्यक्ष भगवान जावरे, बेचनराम बाबूजी, पाथाखेड़ा नगर अध्यक्ष विक्की सिंह, नेहरू सिंह राजपूत, मो. इलियास, मनोज पंडित के नेतृत्व में जुलूस निकाला। मतगणना स्थल पर ही पटाखे फोड़कर जश्न मनाया गया। मठारदेव मंदिर में मत्था टेकने के बाद नवनिर्वाचित पार्षद वंदना वामनकर और कांग्रेसी वार्ड में पहुंचे। यहां लोगों के घर जाकर उन्होंने धन्यवाद दिया। इस बीच भाजपा कार्यालय के सामने से निकले जुलूस का मंडल अध्यक्ष सुधा चंद्रा और पूर्व मंडल अध्यक्ष रंजीत सिंह ने स्वागत किया। विजेता को बधाई दी।
विजेता प्रत्याशी वंदना वामनकर।
सारनी के अजाक प्राइमरी स्कूल स्थित मतगणना केंद्र में ईवीएम से गिनती करते निर्वाचनकर्मी।
hin_Deva bho_Deva hin_Deva hin_Deva awa_Deva hin_Deva hin_Deva hin_Deva kas_Deva hne_Deva bho_Deva hin_Deva mar_Deva hin_Deva bho_Deva mai_Deva npi_Deva bho_Deva hin_Deva hin_Deva mag_Deva hin_Deva awa_Deva bho_Deva